КъБР-м и Iэтащхьэ КIуэкIуэ Юрий яIущIащ республикэм и жылагъуэ, цIыхухэм я хуитыныгъэхэр хъумэным хуэлажьэ зэгухьэныгъэхэм я унафэщIхэм
КIуэкIуэ Юрий Правительствэм и Унэм дыгъуасэ щригъэкIуэкIащ зэIущIэ зыбжанэ. КъБР-м и Iэтащхьэр яIущIащ республикэм и жылагъуэ зэгухьэныгъэхэм, цIыхухэм я хуитыныгъэхэр хъумэным хуэлажьэ IуэхущIапIэхэм я унафэщIхэм: Урысейм ЩэнхабзэмкIэ и фондым и Къэбэрдей-Балъкъэр къудамэм, КъБР-м и Кинематографистхэм я зэгухьэныгъэм я унафэщI, режиссёр Вэрокъуэ Владимир, Налшык къалэ округым и ХьэрычэтыщIэхэм я ассоциацэм и унафэщI, «КъБР-м и промышленникхэмрэ хьэрычэтыщIэхэмрэ я союз» лэжьапIэ IэнатIэхэр къызэзыгъэпэщ щIыналъэ зэгухьэныгъэм и вице-президент ГуэбэщIыкI Жантемыр, КъБР-м и «Адыгэ Хасэ» жылагъуэ зэгухьэныгъэм и тхьэмадэ ХьэфIыцIэ Мухьэмэд, Къэбэрдей-Балъкъэрым цIыхум и хуитыныгъэхэр хъумэнымкIэ и щIыналъэ центрым и унафэщI Хьэтэжьыкъуэ Валерэ сымэ.
ЗэIущIэхэм Iуэху куэдым щытепсэлъыхьащ. Абыхэм ящыщщ цIыхухэм я хуитыныгъэхэр къахузэгъэпэщы-ным, террорист, экстремист хуэIухуэщIэхэм къыхэкIыжыну мурад зыщIахэр мамыр гъащIэм хэзэгъэжынымкIэ защIэгъэкъуэным хуэгъэпса комиссэм и лэжьыгъэм, щIалэгъуалэ политикэр пхыгъэкIыным, хьэрычэтыщIэхэм, мэкъумэш, промышленность IэнатIэхэм пэрытхэм ядэIэпыкъуным, спортым, щэнхабзэм пыщIа Iуэхухэр. Гулъытэ хэха хуащIащ фермер IэнатIэм зегъэужьыным-рэ республикэм щIым теухуа Iуэхухэр зэIубз щыщIыным-рэ.
КъБР-м и Iэтащхьэм къыхигъэщащ цIыхухэм я хуитыныгъэхэр хъумэным, жылагъуэ Iуэху зезыхуэ IэнатIэхэм, щIыналъэм щыпсэухэм ящыщ куэд къызэщIэзыубыдэхэм, я лэжьыгъэм мыхьэнэшхуэ зэриIэр. КIуэкIуэм къызэрилъытэмкIэ, властым и органхэмрэ жылагъуэ институтхэмрэ а Iуэхухэм зэдегугъуныр щIэгъэкъуэныфIщ граждан жылагъуэ тэмэм щыIэнымкIэ, къапэщыт социально-экономикэ къалэнхэр зэфIэгъэкIынымкIэ
ЯРОСЛАВСКАЯ Маринэ.
